מומלץ לבצע פניה יזומה ללקוחות העצמאיים בתיק הביטוח, ולהציע להם לבצע הפקדת סוף שנה לקרן השתלמות במעמד עצמאי. נזכיר כי קרן השתלמות במעמד עצמאי ניתן לפתוח רק למי שהוא עצמאי, וזאת בניגוד לקופ"ג במעמד עצמאי, שאליה יכול להצטרף גם שכיר. תקרת ההכנסה הקובעת להפקדה לשנת 2023: 283,905 ₪. שיעור ההפקדה לעצמאי: 4.5% מההכנסה הקובעת, ועד 283,905 ₪ בשנה. ההוצאה המוכרת המרבית למס: 270,000 ₪ *4.5% = 12,776 ₪. הטבת המס שלה זכאי העצמאי: בהתאם לשיעור המס השולי שלו, ובכל מקרה לא יותר מ-50%, משמע הטבת המס המרבית יכולה לעמוד על 12,776 ₪ * 50% = 6,388 ₪. עוד נזכיר כי במסגרת הטבת המס, העצמאי נהנה גם מהפחתת התשלום לביטוח לאומי וביטוח בריאות. בכל מקרה, אנו ממליצים להציע ללקוחות עצמאיים לבצע הפקדה לקרן השתלמות כדלקמן: להפקיד סכום חד פעמי של 19,920 ₪ ללא קשר לגובה ההכנסה שלהם (גם אם אין להם בכלל הכנסה), כי עד לסכום זה קיים פטור ממס רווחי הון בעת משיכה כדין (לאחר 6 שנות חיסכון או 3 שנים, במקרה שהגיע לגיל פרישה – 62 ושמונה חודשים לנשים, או 67 לגברים). להחתים את העצמאי על הוראת קבע לתשלומים שוטפים של קרן ההשתלמות החל מינואר בשנה העוקבת, בסך חודשי של 1,660 ₪ (19,920 ₪ לחלק ל-12 חודשים). להקדים ולא לחכות ל- 31/12 לביצוע ההפקדה.